SKRIFTLIG FORESPØRGSEL E-4152/00

af Elspeth Attwooll (ELDR) til Kommissionen

(16. januar 2001)

Om: Bevarelse af menneskeaber

Kan Kommissionen bekræfte, at den er klar over en del af den europæiske oversøiske udviklingsbistands negative indvirkning på bevarelsen af menneskeaber? Planlægger den at træffe yderligere foranstaltninger for at sikre, at europæisk bistand så vidt muligt ikke ydes, hvis den sandsynligvis vil bidrage til udvikling af den ulovlige bushmeat industry?

Har Kommissionen endvidere overvejet, om import i EU af tømmer og træprodukter, som ikke er høstet på en miljømæssigt forsvarlig måde, herunder ubegrænset jagt i koncessions-områder, kunne afskaffes gradvis, eller i det mindste om tømmerrelaterede produkter kunne mærkes, således at man giver forbrugeren øget information om produkternes oprindelse?

Svar afgivet på Kommissionens vegne af Poul Nielson

(15. marts 2001)

Fællesskabet er klar over den eventuelle negative virkning, som visse udviklingsprojekter kan have for miljøet. For at forebygge dette screenes alle projekter med henblik på at fastslå behovet for en detaljeret miljøvurdering (VVM); og hvis det er nødvendigt, udføres der en sådan vurdering. Herunder fastslås behovet for foranstaltninger til afbødning af eventuelle skadelige virkninger og behovet for at overveje det tilrådelige i at finansiere projektet. Kommissionen har ikke kendskab til noget projekt blandt sine mange tiltag, der skulle have negative indvirkninger på bevarelsen af menneskeaber.

Fællesskabet støtter talrige projekter og programmer i det Centrale Afrika, som specielt bidrager til bevarelse og bæredygtig udnyttelse af de tropiske skove. Siden 1992 har et større regionalt EF-program i det Centrale Afrika taget sigte på bevarelse af biodiversiteten ved hjælp af forvaltning og sikring af adskillige nationalparker, der rummer de største populationer af menneskeaber i denne verdensdel. Gennem Kommissionens finansiering af og støtte til dette program, tillige med andre initiativer i regionen i tilslutning hertil, er den for øjeblikket langt den vigtigste donor med hensyn til beskyttelsen af menneskeaber i det Centrale Afrika (disse initiativer beløber sig i alt til ca. 70 mio. EUR). Fællesskabet støtter også udarbejdelsen af kriterier og indikatorer for bæredygtig skovforvaltning, der bl.a. omfatter spørgsmål vedrørende jagt og bushmeat industry. Disse kriterier og indikatorer danner grundlag for en certificering af skovene og en mærkning af skovprodukter, der stammer fra certificeret kilde.

Kommissionen kan ikke gradvis afskaffe importen af tømmer, der ikke er certificeret, da dette i enhver praktisk henseende afhænger af beslutninger, der træffes af de forskellige importvirksomheder. Det er først og fremmest op til forbrugerne at give udtryk for, hvad de foretrækker på det pågældende marked. I den sammenhæng kan certificering af skove og den dertil knyttede mærkning af produkter være nyttig.

Certificering af skove er en frivillig, markedsøkonomisk betinget proces med henblik på at støtte en virkelig bæredygtig skovforvaltning, således som det verificeres af en uvildig tredjepart i henhold til internationalt godkendte kriterier. Kommissionen understøtter udviklingen af sådanne certificeringsordninger og den gensidige anerkendelse heraf.

Fællesskabet fremmer allerede nu anvendelsen af visse træprodukter fra bæredygtigt forvaltede skove gennem sit miljømærke, f.eks. for kopipapir, og ved at yde toldpræferencer til andre bæredygtigt fremstillede træprodukter fra udviklingslande. Desuden er Kommissionen i færd med at overveje indførelsen af en evalueringsordning for forskellige bestående og nye skovcertificeringssystemer, som eventuelt også vil omfatte et fællesskabsmærke.